Summary: O Goberno galego incrementa en 4 millóns a subvención pública para pagar aos condutores e desactivar a vertente laboral do conflito e dá en parte a razón ao PSdeG, que reclamaba un incremento de 6 millóns Seis claves para entender a masiva folga de autobuses en Galicia

Seis claves para entender a masiva folga de autobuses en Galicia O rexeitamento da patronal segue a ser o principal obstáculo que atopa a Xunta ao novo modelo de transporte para o rural que quere implantar en parte de Galicia a partir de agosto. O Goberno galego garantiu aos sindicatos a subrogación dos empregados por parte dos novos adxudicatarios e vén de sumar outros 4 millóns de euros de subvención pública para garantir os soldos, co que xa daba por superada a vertente laboral do conflito. Pero os empresarios son reticentes a trasladar ese acordo Xunta-sindicatos aos convenios colectivos pendentes de asinar entre eles e os traballadores co argumento de que o novo modelo suporalles perdas económicas. A última hora deste mércores, sindicatos e patronal, segundo avanzou Europa Press na súa web, chegaron a un principio de acordo para avanzar nese incremento salarial e suspenderon ata o día 2 de agosto a folga que a partir deste xoves ía estenderse a todos os días da semana de xeito indefinido. A suspensión, en todo caso, deberá ser ratificada polos traballadores en asemblea. Ademais, o día 8 de agosto está previsto que entre en funcionamento o novo modelo da Xunta. O Goberno galego incrementa en 4 millóns a subvención pública para pagar aos condutores e desactivar a vertente laboral do conflito e dá en parte a razón ao PSdeG, que reclamaba un incremento de 6 millóns Ese novo modelo de transporte suporá a integración das liñas escolares coas regulares, no que patronal e sindicatos ven unha redución de servizos e, con ela, de empregos e empresas. As cesións da Xunta aos traballadores nas últimas semanas non impediron que a oposición da patronal seguise a ser frontal, o que sumado ao rexeitamento da CIG de parte dos acordos acadados polo goberno galego con CCOO e UGT fixo que que este mércores o presidente Feijoo acusase á portavoz do BNG, Ana Pontón, de defender "á patronal" e promover unha "pinza" entre esta e o sindicato nacionalista. Nesa mesma intervención parlamentaria, Feijóo cuantificou a cesión económica que fixo a Xunta aos traballadores a raíz das súas protestas. A subrogación dos postos de traballo vai acompañada dun incremento dun 25% das partidas que a Xunta prevé que cada nova concesionaria teña que destinar ao pagamento de salarios, para que non só se poida garantir a antedita subrogación senón tamén a suba dos salarios con convenios actualizados. Ese incremento do 25% no orzamento que a Xunta prevé que as concesionarias teñan que dedicar a soldos irá acompañado dun incremento similar da subvención que a Xunta destinará a cada concesión, e suporá un total duns catro millóns de euros para os dous anos que durarán as novas concesións -en 2019 a Xunta estenderá o novo modelo a toda Galicia e volverá sacar a concurso as áreas de transporte actualmente a debate, que se concentran fundamentalmente en Ourense-. A achega por parte da Xunta deses 4 millóns de euros a maiores do previsto inicialmente prodúcese despois de que o PSdeG propuxese destinar 6 millóns de euros máis ao transporte público. Unha medida a socialista, rexeitada polo PP, que propuxo a través dunha emenda á lei pola que a Xunta incorporou esta semana de xeito urxente aos seus orzamentos uns 250 millóns de euros recibidos a maiores do Goberno central unha vez aprobados os orzamentos estatais. A patronal segue a usar a indefinición económica que di que lle suporá o novo plan como argumento para rexeitar unha actualización dos convenios colectivos, o que á súa vez impide que os traballadores desconvoquen a súa folga Porén, todo isto non serve para desactivar o conflito porque a patronal segue a usar a indefinición económica que di que lle suporá o novo plan como argumento para frear unha actualización dos convenios colectivos. Fontes da Xunta confíaban en que esta situación se desbloquease agora que o Goberno galego vén de iniciar o proceso de recollida de ofertas e adxudicación das novas concesións. Os argumentos da patronal contrarios ao plan se debilitarán, din, cando as empresas a título individual concorran ao novo plan e comecen a resultar adxudicatarias, lexitimando así implicitamente o novo modelo da Xunta á espera de que a realidade do que suceda a partir de agosto dea e quite razóns a uns e outros. Para forzar en certo sentido que as propias empresas amosen interese por concursar ao plan que din rexeitar, a Xunta ten na súa man a baza de poder adxudicar os novos servizos a dedo se non atopa empresas interesadas. Isto é, o Goberno galego confía en que as empresas desconfíen unhas de outras e comecen a romper a unidade e a presentarse ao novo plan polo medo de que outras o fagan e sexan elas as que queden sen novos servizos.


Summary: "Mentres a emerxencia climática e a Covid-19 acaparan os titulares, a devastación que a contaminación causa na saúde, os dereitos humanos e a integridade dos ecosistemas segue sen suscitar apenas atención", advirte un estudo da ONU.

Un informe da ONU vén de revelar que a contaminación resulta ser máis devastadora que a Covid-19, ao causar nove millóns de mortes ao ano, o que supón o dobre de falecementos que os rexistrados polo virus SARS-CoV-2, e advirte que a toxificación da Terra está a intensificarse. "O envelenamento continúa", di. Así o asegura o relator especial sobre a cuestión das obrigas de Dereitos Humanos relacionadas co goce dun medio ambiente sen riscos, limpo, saudábel e sostíbel, David Boyd, quen alerta que a contaminación atmosférica é o "maior contribuínte ambiental ás mortes prematuras", ao causar uns sete millóns delas cada ano. Ademais, sinala que unha de cada seis mortes no mundo está vencellada con enfermidades causadas pola contaminación, unha cifra que triplica a suma das mortes por sida, malaria e tuberculose e multiplica por 15 as ocasionadas polas guerras, os asasinatos e outras formas de violencia. "Mentres a emerxencia climática, a crise mundial da biodiversidade e a Covid-19 acaparan os titulares, a devastación que a contaminación e as substancias perigosas causan na saúde, os dereitos humanos e a integridade dos ecosistemas segue sen suscitar apenas atención. Con todo, a contaminación e as substancias tóxicas causan cando menos nove millóns de mortes prematuras, o dobre do número de mortes causadas pola pandemia nos seus primeiros 18 meses", afirma. O documento insiste en que a exposición a substancias tóxicas aumenta o risco de morte prematura, intoxicación aguda, cancro, enfermidades cardíacas, accidentes cerebrovasculares, enfermidades respiratorias, efectos adversos nos sistemas inmunolóxico, endocrino e reprodutivo, anomalías conxénitas e secuelas no desenvolvemento neurolóxico de por vida. De feito, Boyd destaca que unha cuarta parte da carga mundial de morbilidade está atribuída a factores de risco ambientais evitábeis, a inmensa maioría dos cales implica a exposición á contaminación e ás substancias tóxicas. O Programa das Nacións Unidas para o Medio Ambiente (Pnuma) recolle que cada ano se emiten ou verten centos de millóns de toneladas de substancias tóxicas ao ar, a auga e o chan. A produción de substancias químicas duplicouse entre 2000 e 2017, e espérase que se duplique de novo para 2030 e triplique para 2050, producíndose a maior parte do crecemento nos países non membros da Organización de Cooperación e Desenvolvemento Económicos (OCDE). "O mundo está a pasar apuros para facer fronte ás ameazas químicas de antes e de agora. Por exemplo, o chumbo séguese utilizando de forma xeneralizada a pesar de que se coñece desde hai tempo a súa toxicidade e as súas devastadoras consecuencias para o desenvolvemento neurolóxico na infancia", lamentou Boyd. Entre os motivos de preocupación recentes figuran as substancias perfluoroalquiladas e polifluoroalquiladas, os alteradores endocrinos, os microplásticos, os praguicidas neonicotinoides, os hidrocarburos aromáticos policíclicos, os residuos farmacéuticos e as nanopartículas.


Summary: A atención médica tende a esquecer as cuestións que diferencian o corpo feminino do masculino. Lola Ferreiro Díaz, catedrática de Procesos Sanitarios, conversa con Nós Diario sobre a medicina androcéntrica e como isto afecta na diagnose de distintas doenzas ás mulleres.

—Que entendemos por medicina androcéntrica? Trátase de considerar a asistencia sanitaria, a prevención e a promoción da saúde desde un só modelo, en masculino. Os homes e as mulleres temos dous patróns distintos á hora de construír a nosa saúde, e polo tanto tamén a enfermidade, e se non se considera esa especifidade estamos facendo medicina androcéntrica. —En que casos acostuman a darse este tipo de diagnoses que ignoran as diferenzas do corpo feminino fronte ao masculino? En moitos casos. O exemplo máis rechamante, que agora mesmo está en camiño pero aínda non resolto, é o infarto de miocardio. Unha das cuestións que nos preocupa é que se entende que a saúde das mulleres especificamente se sitúa no aparato xenital, e isto non é certo. Evidentemente é distinto e polo tanto hai diversas patoloxías que afectan uns e outras en función da configuración anatómica e fisiolóxica, pero sobre todo, alén do corpo, o eido emocional das mulleres é distinto. As mulleres construímos a nosa saúde con dúas eivas moi importantes, a negación e a agresividade reprimida, que se volve contra nós mesmas, e todo iso provoca unha serie de problemas na saúde física, emocional e social. —Logo non se atende igual unha consulta médica dunha muller que a dun home. Carme Valls, médica catalá que ten varios traballos sobre o tema, sinala que as queixas das mulleres na primeira consulta son en 25% dos casos consideradas psicosomáticas antes de calquera exploración, isto é, que é un mal físico que procede dun mal emocional. Pero detrás desa realidade, que me parece sangrante, hai unha construción perversa que subxace que é que se di que somos unhas histéricas. A mesma queixa cando a expresa un home é tratada con moito máis respecto.Naturalmente hai problemas psicosomáticos, que están aí... De feito, todas as enfermidades son psicosomáticas ou somatopsíquicas. Pero antes de pór unha etiqueta a ninguén ou a ningunha patoloxía haberá que explorar a paciente, facer as probas que se estimen necesarias... —Vostede exemplificaba recentemente esta cuestión en Nós Diario co caso da fibromialxia. En primeiro lugar, sospeito que moitos casos de fibromialxia non son tales, e en segundo, os que si o son haberá que tratalos dunha forma moito máis integral, tendo en conta as peculiaridades actitudinais das mulleres... Pero non, aquí se tratan con psicofármacos, sobre todo con antidepresivos e ansiolíticos. A muller está adormecida, ou moi diminuída nas súas facultades intelectuais en razón da medicación, pero dóelle igual. —Son os fármacos a solución ao problema? O problema non só non acaba senón que se xera outro. Desde antes da pandemia xa existía este problema, hai unha falta de recursos públicos absoluta para a asistencia sanitaria, sobre todo en materia de saúde mental, aínda que tamén noutros ámbitos como a Atención Primaria. Non hai recursos humanos suficientes, non hai formación en ciencias da saúde con perspectiva de xénero... Unha intervención como é debido nun problema crónico deste tipo levaría un tempo que a sanidade pública non ten, porque o persoal médico non ten máis que cinco minutos para atender cada persoa. Ante este gran problema, prescríbense psicofármacos non só para a fibromialxia, senón para calquera tipo de problema no que se atisbe unha compoñente emocional. É tremendo. Perspectiva de xénero desde as facultades A doutora Lola Ferreiro fai fincapé na necesidade de incorporar a perspectiva de xénero na formación médica: "Nalgunhas facultades do Estado estase a incorporar unha materia de xénero, que ás veces é optativa e outras obrigatoria, mais cando é así dáse no primeiro curso, cando aínda non teñen case coñecementos de Medicina", explica. Esa falta de formación prodúcese tamén unha vez rematada a carreira, xa que "as profesións vinculadas coa saúde requiren especialmente dunha formación permanente e continuada", enfatiza Ferreiro. Así, prosegue, "da mesma forma que ten que facer determinados cursos, o persoal debera formarse en materia de xénero". Mais, se nas facultades non se estuda, tampouco poderá facerse no hospital: "Se a xente non está formada non pode formar despois. É a pescada que morde a cola", conclúe.


Summary: O meteorólogo Carlos Balseiro confirma que as primeiras precipitacións caerán sobre as fragas e o farán de maneira feble, o que permitirá preparar a terra para chuvias de maior intensidade

Vai chover nas Fragas do Eume. Un dos principais inimigos das tarefas de extinción do incendio, a ausencia total de precipitacións, a sequidade do ambiente e as temperaturas elevadas vai desaparecer este martes. O meteorólogo Carlos Balseiro confirma que xa este luns as condicións do tempo melloraron notablemente e, tal e como adiantou para Praza Pública na tarde do domingo, o amainamento do vento do nordés axudou ás brigadas. Tras "algún refacho moderado" nas primeiras horas da tarde do luns, "cara á noite calmará e rolará ao norte". Isto acontece mentres a entrada de nubes desde o norte tamén facilita os labores. "Están a ser máis persistentes do agardado", polo que "están a contribuír a manter alta a humidade e baixa a temperatura. "Se os hidroavións poden traballar nestas condicións, é unha boa nova". Ademais, o mantemento da temperatura nuns 13 ou 14 graos "axudará a que non se reaviven focos de lume". Xa de cara ao martes, explica Balseiro a Praza "chegarán algunhas nubes" e con elas "algunhas chuvias febles". Esta febleza é, a priori, o máis favorable para que as escorrentías non sexan moi destrutivas. "De cara ao mércores si que chegarán chuvias algo máis persistentes" e con intensidade feble, "que axudarán a apagar o lume que poida quedar, dar vida ás árbores e facer que a terra se molle un pouco e, no caso de que as chuvias do xoves sexan moderadas, poida filtrala ben". Ademais, o vento e as temperaturas axudarán, soplará do norte e o termómetro non subirá dos 10 graos. Cambio a respecto da fin de semana Este cambio meteorolóxico será substancial, xa que chega tras dous días nos que o tempo foi un dos principais aliados do lume. Balseiro explica que durante o domingo nordés, que acadou refachos de ata 30 quilómetros por hora, nun contexto no que no Eume a súa influencia e maior a causa da complexidade orográfica do lugar. "A zona ten moitos canóns e apantallamentos, polo que os cambios na dirección e na intensidade son constantes e varían en poucos metros", isto é, as lapas pódense volver contra os brigadistas en calquera momento, especialmente en zonas altas.


Summary: A Asociación de Escritores e Escritoras en Lingua Galega (AELG) organizará a VI edición do Congreso de Escritores/As no vindeiro mes de setembro en Pontevedra. Abre un proceso de participación para deseñar os temas a debater.

A AELG tomará "o pulso da nosa literatura e das preocupacións das escritoras e escritores co ánimo de lles buscar solucións e instrumentos para a necesaria visibilidade social do noso sistema literario" na sexta edición do Congreso de Escritores/As que se desenvolverá o vindeiro mes de setembro na cidade de Pontevedra. A Asociación botou a andar un proceso de participación entre as súas asociadas co fin de deseñar os temas a debater no encontro, segundo informaron após a xuntanza do Consello Directivo que se desenvolveu o pasado sábado en Compostela. Na reunión, a asociación presidida por Cesáreo Sánchez Iglesias fixo tamén balance da actividade dos seis primeiros meses do ano entre os que se atopan a conmemoración do Día e Rosalía de Castro que a asociación promove desde o ano 2010, a entrega dos premios anuais ou a Escola de Escritores e Escritoras. 17.000.000 de entradas A AELG fixo balance tamén do traballo de xestión, menos visíbel, mais que resulta unha ferramenta fundamental no mundo da literatura, como é a súa web que, segundo informaron, subiu xa de 17.000.000 entradas, cunha Axenda Cultural que publicou 1.000 novas no que vai de ano. Tamén a Escola de Escritores e Escritores é outro dos eixos que conectan o mundo literario coa sociedade, contribuíndo á formación no ámbito da escrita, coa creación tamén de unidades didácticas pensadas en especial para o sistema educativo. A visibilización de autores e autoras establécese tamén por medio da colaboración con Sermos Galiza cun artigo semanal no semanario publicado en papel ademais da sección fixa "Palabras con Memoria" que desenvolve o escritor Isidro Novo.


Summary: O incendio orixinado a última hora da tarde da segunda feira no concello de Dodro e que se extendeu a Rianxo obrigou desaloxar un colexio e un instituto. Varios veciños e veciñas abandonan as súas causas por precaución e por mor do fume. Activado o Nivel 2 pola proximidade das lapas a núcleos poboados. Os fortes ventos do nordés dificultan a extinción.

Entre as oito da tarde deste luns e as catro da tarde de hoxe, día 26, as lapas arrasaron en Dodro e Rianxo máis de 850 hectáreas. Un incendio que avanza a un ritmo trepidante: a primeira hora da mañá queimara 200 hectáreas, a media mañá 400, cara á unha da tarde 550 e antes das catro xa arrasara 750. O forte vento do nrdés, que se mantén entre 80 e máis de 100 quilómetros hora, explica en boa medida a propagación deste lume, así como que a zona afectada sexa monte poboado na súa gran maioría por eucaliptos. A ameaza das lapas e fume obrigou evacuar por precaución o instituto Félix Muriel de Rianxo e a escola unitaria de Rañó, ademais de que varios veciños e veciñas optaron tamén por deixar as súas casas. A Autovía do Barbanza tivo cortado o seu carril dereito ao seu paso por Rianxo. Antes, a estrada comarcal sufrira varias horas de cortes ao tráfico. O satélite Terra da Nasa fotagrofiou o incendio de Rianxo, cunha gran columna de fume entrando no Atlántico. Máis de 200 efectivos da Unidade Militar de Emerxencias están actuando contra o incendio. No control do lume traballan, segundo a Xunta, 4 avións e 7 helicópteros, ademais dos medios terrestres: motobombas, brigadas, pas... Veciños de Rianxo confesan a Sermos Galiza que a preocupación é máxima pois o incendio continúa activo e sen control. Lembran que esta situación non é nova e repítese cada poucos anos. "Dentro de dous ou tres anos volverémola padecer", vaticinan. 2min d video,merece la pena ver, os va a dejar sin palabras #IFLaíñoDodro A esto nos vamos a efrentar #Brif Laza y resto medios.Lo triste s q a pesar de nuestro esfuerzo,no importamos a los q mandan y el ejemplo s q llevamos 16 meses esperando por una MÍSERA mejora d condiciones pic.twitter.com/2mCM3slWtc— Diario de un Bombero (@BrifLaza) 26 de marzo de 2019 "A situación está fastidiada", recoñece o alcalde de Rianxo, Adolfo Muíños, en conversa con Sermos Galiza. O incendio orixinado sobre as oito da tarde desta segunda feira en Dodro e que se estendeu a Rianxo queimou xa máis de 750 hectáreas e continúa avanzando, sen control. "Hai lume perto da escola de Leiro, chega até a canteira de Rianxiño e tamén en Burés", describe o rexedor rianxeiro, do BNG, para describir a gran estensión do lume: "son moitos quilómetros ardendo". A proximidade das lapas obrigou evacuar o instituto Félix Muriel. Muiños informa que hai varios focos activos e que non están controlados. Medios? "Hainos pero con este vento...", apunta. Luís Ordóñez, veciño de Rianxo, afirma en conversa con Sermos que "isto é dantesco", indicando que "hai moito fume" e lamentando que cada poucos anos esa zona entre Rianxo e Dodro volva arder: "É todo eucalipto".


Summary: Manuel Caride sentou no banco d@s acusad@s por pintar unha bandeira da patria e a mensaxe 'Galiza Nación' no Alto da Groba no final dunha etapa de 'La Vuelta' de 2013. O Xulgado de Baiona considera que os feitos prescribiron.

Manuel Caride, responsábel comarcal do Bloque en Vigo, recibiu recentemente a sentenza do Xulgado de Baiona pola que se lle notificaba que ficaba absolto da denuncia de deslucimento de bens móbeis cursada pola Garda Civil após identificalo ao remate da etapa no Alto da Groba de 'La Vuelta a España'. Segundo informa o BNG, Caride "é declarado absolto por prescrición dos feitos motivo da denuncia e declarándose de oficio as costas causadas". O Bloque "parabenízase" da sentencia mais deixa claro que manterán a campaña de reivindicación e denuncia social ("que non lesiona os bens patrimoniais") e denuncia as leis promovidas polo PP, "máis propias dun estado de excepción". O xuizo, que decorreu o 20 de marzo, derivou a raíz dunha denuncia presentada pola Garda Civil pola realización de murais da bandeira nacionalista galega e do lema 'Galiza Nación' no Alto da Groba en Baiona. Alí foron identificados por axentes do instituto armado catro persoas.


Summary: O fiscal superior presentou a Memoria do seu organismo en 2013, que advirte do peso do branqueo de capitais e da prevaricación administrativa.

Os casos de corrupción en Galiza aumentaron en 2013 até os 184 delitos incoados, o que supón un 21 por cento máis que no ano anterior, segundo recolle a Memoria da Fiscalía, que revela que o total de procedementos penais tramitados por delito descendeu un 6,34 por cento, xusto cando defectos de forma comezan ou ameazan con deter casos moi destacados, que atinxen a concellos, segundo diversas informacións. Destacou o dato o fiscal Superior de Galiza, Carlos Varela, na presentación da Memoria da Fiscalía, a cal reflicte que máis da metade dos delitos relacionados coa corrupción teñen que ver coa prevaricación administrativa, seguidos do branqueo de capitais e o tráfico de influencias. Xuízo Dos nomeados foron levados a xuízo con escrito de acusación do Ministerio Fiscal un total de 26, o que supón un aumento do un 44 por cento. Mentres que 10 foron sentenciados, o que supón un 25 por cento máis respecto ao ano anterior. Dos delitos de corrupción incoados o ano pasado, a prevaricación administrativa supuxo o 56,52 por cento do total; o branqueo de capitais, o 13,04 por cento, e o tráfico de influencias, o 12,50 por cento. En canto aos que houbo unha cualificación por parte da Fiscalía, o branqueo de capitais representou o 26,92 por cento; a prevaricación administrativa o 26,92 por cento, e a malversación o 19,23 por cento.


Summary: Os votos dos conservadores evitan que o Parlamento tramite a iniciativa lexislativa popular que procuraba a recuperación do proxecto pedagóxico que funcionou no rural galego durante máis de tres décadas. En 2009, o programa de Feijóo vía "esencial" o proxecto.

Por se ficaba algunha dúbida. O persoal e as familias que estiveron a loitar durante anos pola supervivencia de Preescolar na Casa (PnC) e que veñen dende a primavera pulando pola súa recuperación bateron este martes contra o muro da maioría absoluta do PP no Parlamento. Acudiron ao Pazo do Hórreo a defender a iniciativa lexislativa popular para a "continuidade" do xa histórico proxecto pedagóxico que, fundado por Antonio Gandoy en 1977, atendeu milleiros de nenos e nenas e as súas familias durante máis de tres décadas. Por boca da orientadora Manuela Inés Novo reivindicaron o labor de PnC no "deserto demográfico" do rural do país. Tratábase, explicou dende a tribuna de oradores da Cámara, de recuperar "un programa educativo único e cen por cen galego". A súa fin "foi unha decisión política e ten que ser unha decisión política a que corrixa este erro". Pero esa decisión non chegou nin vai chegar. Despois de que, ao remate da pasada lexislatura, a Consellería de Benestar decidise pecharlle a billa das axudas públicas a PnC este martes a deputada popular Marisol Piñeiro foi a encargada de ratificar que esa actitude non mudará nin un centímetro. Fronte ao expresado no programa co que o PP concorreu ás eleccións en 2009, no que vía PnC como un programa "esencial", Piñeiro segue case ao milímetro o argumentario da conselleira Beatriz Mato para sentenzar que "en 35 anos" de funcionamento e tras "11 anos" de vida da Fundación Preescolar na Casa "houbo tempo máis que suficiente para explorar outras vías de funcionamento que o puidesen levar a atuoxestionarse e traballar independentemente das axudas". "A Xunta ten que centrarse nos que peor o están a pasar", di. "A Administración pública non pode asumir algo que xa non funciona", di o PP, que equipara o proxecto ao ensino privado Pero, en calquera caso, a Xunta non podería achegarlle axudas a PnC aínda que quixese, veu dicir a parlamentaria. Isto acontece "por algo tan básico como que a fundación xa non está activa" e "a Administración púiblica non pode asumir algo que xa non funciona". Ese cesamento de actividade produciuse, precisamente, pola fin das achegas, que só dende Benestar pasaron de 500.000 euros anuais en 2009 a 400.000 en 2010 e cero euros no ano 2011. Do mesmo xeito, Piñeiro estarrica un chisco máis o seu abano argumental para deixar caer que o apoio de toda a oposición á ILP equivale a apoiar o ensino privado. "Levan anos argumentando contra os concertos educativos" e agora "amosan interese polo mantemento do concerto a unha entidade privada que complementa funcións educativas", di, equiparando empresas privadas cunha fundación sen ánimo de lucro. Apoio de toda a oposición As explicacións da voceira popular acenderon aínda máis os ánimos nas bancadas da oposición, que apoiou polas súas tres bandas a recuperación do programa. "Preescolar na Casa desaparece pola vontade política do PP", di Carme Adán dende o BNG, a quen non lle serven as explicacións económicas, dado que nas arcas públicas "si hai" cartos, por exemplo, "para a Fundación Camilo José Cela", rescatada pola Xunta, que a converteu en pública tras lustros de mala xestión e débedas acumuladas. "Non é un problema económico", asegura Adán, para quen neste caso, como noutros, "a crise foi a escusa para eliminar o que á dereita non lle interesa, neste caso un programa educativo galego e en galego". "Mentres haxa familias con nenos pequenos, Preescolar na Casa seguirá a ser necesario" Tamén dende AGE o seu voceiro na materia, Ramón Vázquez, observou razóns políticas para rematar cunha "iniciativa do pobo" como PnC, xa "incorporada ao acervo cultural galego" despois de 35 anos. No seu debut parlamentario Vázquez lamentou que o PP e a Xunta desdeñe non só "a acción de educar", senón que opte por liquidar un proxecto "imprescindible para o rural galego, que vostedes están a exterminar educativamente". Outro debutante, Vicente Docasar, fixou a posición do PSdeG, que lamentou que o PP perdese a "magnífica oportunidade de rectificar" a retirada dos apoios. Escoitadas as posicións, a representante de Preescolar na Casa lamentou que a "realidade" expresada dende o PP non sexa a mesma que a "do rural, no que eu traballo" e no que "segue sen haber escolas infantís". "Non podemos admitir que diga" que o proxecto "é obsoleto" porque "mentres haxa familias con nenos pequenos seguirá a ser necesario". O Goberno galego, polo tanto, promove unha perda máis "en toda unha lista de valores galegos que están desaparecer", conclúe.


Summary: Do 1 ao 4 de agosto decorre a XXV edición das Xornadas de Historia Local de Foz, coa participación de Xoán Ramón Fernández Pacios, Eliseo Fernández, Dionisio Pereira, Martín Fernández Vizoso e Francisco Rodríguez.

Xa pasaron vinte e cinco anos desde que se organizaran as primeiras Xornadas de Historia Local de Foz. En agosto de 1995, Suso Fernández, Antón Niñe, Ramón Eiras e Xoán Ramón Fernández Pacios foron os relatores daquel primeiro encontro. Despois de dous anos sen poder realizarse por mor da pandemia, as xornadas celebrarán a súa 25ª edición desde o 1 ao 4 do vindeiro agosto. Na presentación desta edición, o presidente da Asociación Pomba do Arco e un dos impulsores das xornadas na súa orixe, Marcelino Villarino, quixo lembrar "a todos aqueles que colaboraron connosco neste período e de modo moi particular a Suso Fernández, quen nos prestou a axuda necesaria para facer posíbel aquelas primeiras xornadas". Foz acolle as XXIV xornadas de historia local Comezan o día 1 de agosto As xornadas comezarán na segunda feira 1 de agosto as 20.30 horas, na Casa da Cultura "Poeta Manuel María" de Foz, cunha palestra a cargo do historiador focego e cronista oficial da localidade Xoán Ramón Fernández Pacios titulada "Os portos de Foz". O investigador analizará os diversos emprazamentos dos portos da localidade desde o século XV até 1935, significando que a localización actual do peirao non foi a única existente nestes cinco séculos. Pacios referirase, tamén, ao porto baleeiro do Rego de Foz do século XVII, así como a outras instalacións portuarias noutros lugares do concello. O 2 de agosto, no mesmo lugar e á mesma hora, está prevista unha palestra dos historiadores Eliseo Fernández e Dionisio Pereira sobre "A primeira guerrilla antifranquista na Mariña". Fernández e Pereira son dous recoñecidos historiadores que na súa exposición van percorrer os primeiros pasos da guerrilla na Mariña e a súa evolución até 1939. Algúns dos temas serán a figura de Luis Trigo "Gardarríos", a acción guerrilleira do grupo de Alejandro Temblas ou o asasinato das mulleres da familia Casabella en Ourol, cuxo crime está considerado como un dos máis crueis da represión na Galiza. O 3 de agosto, decorrerá unha palestra do xornalista e investigador cangués Martín Fernández Vizoso cun relatorio sobre "A masonería na Mariña". Fernández Vizoso, xornalista de longa traxectoria e significado historiador da emigración mariñá achegarase ao movemento masón na Mariña durante o século XX, achegando información inédita da masonería na comarca. Fernández Vizoso analizará os núcleos masónicos existentes no período republicano -antes de que o franquismo iniciase unha persecución brutal dos mesmos-, con loxas funcionando en Viveiro e membros illados noutros concellos que participan en loxas de Lugo, A Coruña, Ferrol ou Xixón. As xornadas serán clausuradas o día 4, no que o ensaísta e investigador Francisco Rodríguez Sánchez impartirá unha palestra titulada "O século XIV. Un momento decisivo para A Mariña". Rodríguez explicará os cambios que se produciron na Galiza e na comarca no contexto dos enfrontamentos da guerra dos cen anos e do petrismo e o trastamarismo. A consecuencia destes feitos nacerá o Condado de Ribadeo, entregado por Enrique de Trastámara ao mercenario francés Pierre Villaines que o apoiou na guerra contra os galegos, a revolta dos veciños de Viveiro contra o bispo de Mondoñedo e a consecución da vila de reguengo ou a clausura do porto da Masma polos Trastámara, que fanará as posibilidades do desenvolvemento comercial de Foz. Dionisio Pereira: "A guerrilla galega foi un modelo de resistencia popular"


Summary: O deputado e concelleiro vén de publicar 'Non des a esquecemento. Relatos do xenocidio fascista en Galiza, da resistencia e da solidariedade', un libro sobre memoria histórica que recompila os artigos publicados no seu blog.

O Instituto de Estudos Miñoranos vén de sacar do prelo esta obra que é "froito de tres anos de traballo: entrevistas, lecturas, escrita", segundo afirma o propio autor, que agora comeza a presentalo por todo o país. A primeira parada será a vindeira cuarta feira no Museo de Pontevedra. Di no epílogo: "é a resposta a unha necesidade vital: a procura da verdade e da xustiza arredor das vítimas da represión franquista en Galiza" Este libro é unha compilación dos artigos publicados no blog Non des a esquecemento ao longo de case tres anos, desde comezos de 2014 a setembro de 2016. Mais sobre todo, afirma o actual deputado do BNG no epílogo, "é a resposta a unha necesidade vital: a procura da verdade e da xustiza arredor das vítimas da represión franquista en Galiza, a vontade de contar o que pasou nun relato emocional, subxectivo, belixerante, impregnado da memoria oral, receoso dos informes oficiais e afastado tamén da neutralidade e da distancia de moitos estudos académicos". O libro recolle episodios da represión en Vilaboa, concello natal de Luís Bará; relatos de mulleres represaliadas; unha crónica "fragmentaria" do terror vivido en San Simón; unha homenaxe ás "casas refuxio" que acolleron persoas fuxidas; xunto con outras historias acontecidas en terras de Pontevedra, O Morrazo, Vigo ou o Salnés.


Summary: A oposición insta os populares a "entrar en razón" e "non pasar o rodete" na lista de comparecentes que será votada este martes. Os fillos de José Luis Méndez, o fiscal superior de Galicia ou Rodrigo Rato non figuran na proposta popular.

A comisión de investigación parlamentaria á que se lle encomendou "analizar e avaliar a evolución económico-financeira das antigas caixas de aforros e as causas e responsabilidades da súa actual situación" reúnese este martes para debater e aprobar o seu plan de traballo, isto é, os documentos que manexará e as persoas que serán chamadas a comparecer. En virtude do acordado pola maioría popular na mesa da comisión, este martes someterase a votación o plan de traballo presentado polos propios conservadores. Se non se lle incorporan modificacións quedarán fóra da lista de comparecentes algúns dos directivos, expertos e afectados considerados especialmente relevantes polos grupos da oposición. A proposta do PP inclúe algúns principais dirixentes das antigas Caixa Galicia e Caixanova, así como da fusionada Novacaixagalicia e do seu banco herdeiro, Novagalicia Banco. José Luis Méndez, Julio Fernández Gayoso, José Luis Pego, Javier García de Paredes, Mauro Varela ou José María Castellano serán algúns dos directivos chamados a comparecer nunha comisión á que o PP chama tamén ao actual presidente da Xunta, Alberto Núñez Feijóo, ao vicepresidente da Comisión Europea, Joaquín Almunia, ou ao ex gobernador do Banco de España, Miguel Ángel Fernández Ordóñez. Tamén fai o propio co ex alcalde de Vigo Carlos Príncipe e cunha única representante das persoas afectadas polas preferentes, Fátima Entenza, entre outros. A oposición reclama a De Guindos, Guerra, Solbes ou os fillos de Méndez, a quen o PP non prevé chamar No caso de que os conservadores non accedan a flexibilizar a súa postura non terán que explicarse ante o Parlamento directivos das caixas como Óscar Rodríguez Estrada -solicitado por PSdeG e BNG-, Gregorio Gorriarán -reclamado por PSdeG, AGE e BNG-, o ministro de Economía, Luis de Guindos (PSdeG e BNG), o ex presidente Emilio Pérez Touriño (PSdeG e BNG) ou o ex conselleiro de Economía, Javier Guerra (BNG). Esta decisión tamén implicaría a ausencia de Eduardo Vioque (reclámao AGE), do ex ministro Pedro Solbes (PSdeG e BNG) ou do fiscal superior de Galicia, Carlos Varela, a quen reclama o Bloque pola súa implicación na defensa das persoas estafadas polas preferentes. O actual gobernador do Banco de España, Luis María Linde, unha representación ampla das plataformas de afectados por preferentes e subordinadas ou o vicepresidente económico de Aznar, Rodrigo Rato, son outros dos nomes que non figuran na proposta dun PP que, por boca do seu voceiro, Pedro Puy, aseguraba este luns non entender as "críticas" que xa comeza a lanzar a oposición, toda vez que a reunión para aprobar o plan de traballo "aínda non tivo lugar". "Quen decide o plan é a comisión", polo que "isto de que o PP non aceptou nada é un prexuízo que non ten nada que ver coa nosa intención". O grupo que sustenta o Goberno, asegura, non pasa "ningún rodete". O PP asegura que non vai pasar "ningún rodete" Mentres, dende a oposición, a socialista Carmen Gallego apelaba este luns o PP a "entrar en razón", dado que o plan de traballo "ten que ser un documento" que permita "que teñamos á disposición toda a documentación que se xerou acerca da fusión das caixas" e "teñen que vir comparecer todas as persoas que poidan aclarar o que pasou con esa fusión fracasada". "Se non é así -advirte- o obxectivo primixenio quedará defraudado". Tamén o voceiro parlamentario do BNG, Francisco Jorquera, insta os populares a non realizaren exclusións "unilaterais" na lista de comparecentes e subliña a importancia de que, por exemplo, compareza o fiscal superior ou que fagan o propio "os fillos de José Luis Méndez; José Luis Méndez Pascual e Yago Méndez Pascual", cuxa presenza acreditaría o intento de crear unha "dinastía familiar en Caixa Galicia", advirte.


Summary: Hanlles dicir que toda esa dor era necesaria. Que sen o equilibrio orzamentario a recuperación non resultaba posible. Só é outra mentira.

Sostén o ministro Montoro que os informes de Cáritas alertando sobre o crecemento da pobreza e a exclusión social extrema non describen a realidade porque se basean en medicións estatísticas. Para o señor ministro a única realidade válida existe nos seus números e demostran que a recuperación comezou. Seguramente pensará o mesmo dos recentes informes da OCDE e da UE onde se acredita que España é o país onde máis aumentou a desigualdade durante a Gran Recesión. Menudencias estatísticas, a realidade vai ben. Non cumprimos o obxectivo de déficit, pero só por algo máis dunha décima. A cuestión capital de se chegabamos ao 6,5 ou nos pasabamos foi case felizmente resolta. O ceo é o límite. Para o señor ministro a única realidade válida existe nos seus números e demostran que a recuperación comezou Durante 2013 en España executáronse 200 desafiuzamentos diarios. Un millón e medio de familias atópanse en risco de exclusión severa. Un millón máis de parados engrosaron as colas do desemprego, catro de cada dez sen recibir ningún tipo de axuda. Xa somos o segundo país de Europa en pobreza infantil, líderes tras Romanía. Por cada bolsa concedida en todos os niveis educativos, desapareceron tres. As nosas sempre febles políticas de innovación e investigación tardarán décadas en recuperarse. O Goberno xa consumiu preto da metade dos oitenta mil millóns que gardaba a hucha llas pensións. Funcionarios, pensionistas ou traballadores gañan menos e pagan máis por recibir menos de todo. Miles de dependentes e as súas familias quedaron abandonados á súa sorte. Poida que non cumprísemos estritamente o obxectivo do déficit, pero o obxectivo do sufrimento foi excedido con fartura. Pagou a pena? Teñen razón os fetichistas do déficit? Realmente era tan importante para a recuperación económica rebaixar un ou dous puntos máis este ano ou o que vén o déficit público? A resposta é non. Ou mellor dito, a resposta é aínda peor. O custo de oportunidade resultou insoportable. Ademais dos recortes masivos, debemos considerar o impacto que causou sobre a nosa economía a detracción rápida e brutal de semellante volume de recursos. Poida que non cumprísemos estritamente o obxectivo do déficit, pero o obxectivo do sufrimento foi excedido con fartura Ao que perdemos, deben sumar canto deixamos de gañar, todas as políticas ás que renunciamos a implementar por rebaixar o déficit un par de puntos máis este ano no canto de facelo cando poidamos. Diranlles que toda esa dor era necesaria. Que sen o equilibrio orzamentario a recuperación non resultaba posible. Só é outra mentira. A contención urxente do déficit só resulta relevante para os posuidores de débeda española. Para unha estratexia sensata de saída da crise era e segue sendo un erro e un dano innecesario. Unha economía en depresión necesita estímulos, non máis castigo. Os grandes patrimonios e corporacións viven nun paraíso fiscal chamado España Pero non se trata dunha mentira inocente ou dun erro de economistas ben intencionados. Cumpre unha función moi útil. Hai cousas que non cambiaron nin durante o peor da recesión. As empresas do IBEX volven gañar diñeiro e pechan 2013 con cincuenta mil millóns en beneficios. Seguimos soportando a enerxía, as comunicacións e os transportes máis caros de Europa. Os grandes patrimonios e corporacións viven nun paraíso fiscal chamado España e durante 2013 mesmo lles ha ir mellor: a loita contra a fraude recadou mil millóns de euros menos que en 2012. As razóns principais que nos conduciron a este desastre seguen intactas e funcionando coma nunca. Somos máis desiguais, os nosos oligopolios piratas gozan de perfecta saúde e cada día succiónannos máis e mellor e só pagan impostos aqueles que carecen de diñeiro suficiente para non ter que pagalos.


O Goberno central traslada ás administracións responsables de cada incumprimento a súa parte da sanción comunitaria, que xa ascende a 32 millóns de euros no total estatal e dos que asume 1,6 millóns polas demoras en SantiagoEn 1991 a Unión Europea aprobou unha Directiva que obrigaba a que as aglomeracións urbanas de máis de 15.000 habitantes contasen con sistemas de tratamento das súas augas residuais "a máis tardar, o 31 de decembro do ano 2000". Porén, ese requisito non se cumpriu en Vigo ata hai dous anos, cando se inaugurou a nova depuradora. Similares demoras rexistráronse en Ribeira ou Santiago.Por eses atrasos e outros no resto do Estado, algúns aínda sen data de solución, España tivo que pagar xa 32 millóns de euros de multas á UE. Este venres o Boletín Oficial del Estado publica a decisión tomada o pasado 10 de marzo polo Consello de Ministros de repercutir nas diversas administracións responsables a súa parte das sancións comunitarias, de xeito que reclama á Xunta 4 millóns polos atrasos no saneamento de Vigo e Ribeira e asume a propia Administración Xeral do Estado outros 1,6 millóns por Santiago.A UE obriga desde 2000 a que todas as aglomeracións urbanas de máis de 15.000 habitantes traten as súas augas residuais, en 2011 o Tribunal de Xustiza constatou os incumprimentos e en 2018 comezou a multarEn 2011 o Tribunal de Xustiza da UE ratificou os incumprimentos e certificou que, entre outros puntos do Estado, non se estaba a cumprir a Directiva sobre saneamento de augas en Vigo, A Coruña, Santiago, Tui, Baiona, a marxe norte da ría de Arousa, Noia, Cariño e Viveiro. Pero a Comisión pasou nese momento a contentarse coas xustificacións que lle foi dando o Goberno central de que xa se estaba a traballar para mellorar a situación e foi adiando a sanción. Ao tempo, nos comicios europeos de 2014, o PP chegou a elevar a proposta electoral non o cumprimento da normativa senón que o seu incumprimento non implicase sancións. Finalmente, en 2018 o tribunal europeo decidiu impoñer unha multa inicial de 12 millóns e sucesivas multas coercitivas mentres non se resolvesen os problemas aínda pendentes, sancións polas que España xa leva desembolsados 32 millóns de euros. O Goberno central asume 1,6 millóns polo atraso en Santiago e repercute na Xunta 3,7 millóns por Vigo e 300.000 euros por RibeiraAgora o Goberno central considera que a Xunta debe asumir o pagamento de 4.047.792,46 euros da multa inicial polos atrasos das depuradoras de Vigo e Ribeira, (uns 3,7 millóns no primeiro caso e preto de 300.000 euros no segundo). A propia Administración Xeral do Estado asume 21 millóns de euros das multas, entre eles 1,6 millóns polos problemas en Santiago e o resto en diversas localidades de Andalucía ou en Xixón. Á Junta de Andalucía faina responsable de 5,5 millóns, a Canarias de 1,6 e á Comunitat Valenciana de 320.000 euros.A Xunta presentou diversas alegacións que foron desestimadas ao argumentar o Goberno central que as depuradoras de Vigo e Ribeira foron declaradas de interese autonómico polo propio Goberno galegoNo proceso previo a esta reclamación de contías, a Xunta presentou diversas alegacións tanto formais, argumentando que nun primeiro procedemento de repercusión das sancións non fora incluída, como de fondo, argumentando que as depuradoras de Vigo e Ribeira executáronse a través de convenios co Estado e que polo tanto este tamén sería responsable dos atrasos. O Goberno central rexeitou os argumentos sinalando que en todo caso a propia Xunta declarara esas dúas obras como de interese autonómico, polo que ela era a súa responsable. Nesa liña, a propia Administración Xeral do Estado asume que ela mesma é a responsable dos atrasos en Santiago porque nese caso esa obra foi declarada de interese estatal. A decisión agora tomada polo Goberno central pode ser recorrida ante o Tribunal Supremo.


Cando dicimos que Santa Comba é un Concello pioneiro en comunicación dixital non o dicimos por que si. Xa o eran en 2007, cando se convertían nunha das primeiras administracións do país en ofrecer un servizo de mensaxería por SMS. A día de hoxe segue estando na vangarda, ofrecendo un servizo directo, completísimo, efectivo e imparcial, que podería ser a envexa de calquera cidade, chegando coa maior inmediatez a case o 90% da poboación a través da rede. Unha das cousas máis difíciles de crer é que o completo servizo de comunicación coa veciñanza sáelle absolutamente de balde ao Concello, gracias á implicación, profesionalidade e versatilidade de varios dos seus técnicos municipais. Lonxe dos esteotipos (do "esto sáese da miña función, polo tanto non vou facelo") os Javier Silvariño Espasandin, Marcelo Recarey Alves, Manuel Vilariño Calvo, Jose Maria Suarez Mariño e Jose Manuel Vazquez Rodriguez fan da reciclaxe e das gañas de aprender e mellorar unha verdadeira demostración de compromiso coa veciñanza. Unha veciñanza que tamén devolve, con palabras de agradecemento e parabéns, o que supón sen dúbida, a maior satisfacción para estes protagonistas na sombra. Unha satisfacción que tamén chega cando outros concellos se poñen en contacto con eles preguntando "como é posible facer todo isto con medios propios". Queremos falar directamente con eles para que nos conten como funciona o servizo de comunicación, que inclúe publicacións a través das redes sociais e da páxina web, mensaxería instantéa a través do whastapp, gravación e emisión de plenos, impartición de cursos de alfabetización dixital, e mesmo unha APP, a novidade deste curso. Como se xestiona? Xestiónase todo por medio do Departamento Informático, Audiovisual e Multimedia, onde se canaliza toda a xestión por medio de traballadores municipais que ademais de facer o seu traballo diario noutras cousas de administración xeral, xuventude, ou Protección Civil, traballa para manter vivo este departamento, aínda que algún deles cada vez se adica máis a este departamento que lle absorve gran parte da carga diaria de traballo, xa que é un servizo vivo e en constante actualización que lle ten que dar saía a información de forma constante. Con que sistemas informáticos se traballa? Traballamos con programas informáticos de uso doméstico, non nos complicamos demasiado a vida, vamos ao práctico e sinxelo. Calquera cos que traballamos o poder ter calquera usuario no seu ordenador. Tampouco, salvo o informático, somos profesionais do tema, aínda que algo de coñecementos hai que ter, que na maioría é formación autodidacta, aínda que cando podemos beneficiámonos da formación que a administración pon á nosa disposición. Tamén hai que dicir que contamos con colaboracións puntuais, si necesitamos un dron para documentar con fotografías algún expediente podémolo conseguir casi ao instante con piloto titulado e coste cero para as arcas municipais. Coste económico? O coste económico que lle supón ao concello é mínimo e insignificante. Algunha inversión de vez en cando como os 800 euros de dúas cámaras domésticas que o concello adquiriu hai 8 anos, ou un ordenador. Outros concellos teñen todo ou en parte do servizo externalizado, de feito estableceuse contacto con varias empresas e o coste de xestionar todo era desorbitado para concellos como os nosos e nin sequera chegaban a ofertar a metade do que facemos nós. Aquí todo se fai desde os propios traballadores municipais. Tamén hai que dotar de contido os servizos? Por suposto, non só preparamos os sistemas, os mantemos e os actualizamos, senón que nós mesmos nos encargamos de recompilar toda a información e redactar todos os textos de temas tan diversos como historia, turismo, demografía, arquitectura, patrimonio ou datos e curiosidades sobre as costumes e os personaxes xalleiros. Tamén levamos o arquivo de prensa diario referente as información municipal, e os enlazamos con servizos pertinentes. Xestionamos os datos históricos ou estadísticos, como a completa reportaxe publicada a semana pasada con todos os premios de lotería que caeron no municipio nos últimos 20 anos. Ata diriximos e confecionamos o diseño do 90% cartelería que se fai pública con sistema informáticos específicos. Tamén hai un traballo interno que non se ve. O informático asiste a todo o personal nos problemas do días a día e na tramitación dixital. O departamento tamén xestiona as indicendías de todo os sistema de telefonía con máis de 100 liñas activas. Na nosa man tamén esta a realización de completos dossieres e estudios informativos con todo tipo de datos que os diferentes gobernos municipais utilizan cando pretenden demandarlle algunha mellora a diferentes administracións e transmitirlle a necesidade dunha actuación urxente. Un deses dossieres, neste caso sobre o Polígono, está en marcha, da man do novo equipo de goberno. Hai moita demanda dos servizos? Hai altas nos diferentes servizos todos os días. A demanda é tal que, si por calquera motivo se coñece o falecemento dun veciño e non se puido publicar a esquela con celeridade por, por exemplo, aínda non estar fixada a hora do enterro, nótase a presión dos veciños reclamando unha publicación da esquela de forma inmediata. Proxectos de presente e futuro Encher de vida a APP Non paran un segundo, e xa están facendo un seguemento da APP, que nunha semana xa pasou das 600 descargas. Ademais seguen actualizándoa. Xa incluíron as carteleiras dos cines de Santiago, Coruña e Carballo, e pronto poderemos ver como vén o tempo, tanto na zona como nas praias máis frecuentadas polos veciños xalleiros. "Será unha app viva en permanente actualización e atendendo as demandandas veciñais", explican. Informe sobre o polígono Así mesmo, están rematando o devandito estudio sobre o polígono industrial e o seu entorno, traballando mesmo con drones.Están establecendo un sistema de pantallas de video en diferentes puntos do municipio empezando por sustituir a obsoleta pantalla do Campo da Feira.Tamén están tratando de mellorar o son nas gravacións das sesións plenarias. Visibilizando os autónomos Un proxecto aínda en fase de maduración e máis complexo, é establecer un enlace para que todos os empresarios, profesionais e autonómos poidan ter na propia web municipal un pequeño espacio cos seus datos profesionais, un par de fotografías e un pequeno texto sobre a súa historia ou desenvolvemento do seu traballo profesional algo do que a maioría, sobre todo os autónomos carece. Estase actualmente cun traballo interno de desenvolvemento para presentalo o equipo de goberno. Neste senso parece que a colaboración bilateral concello e o tecido empresarial e comercial pode ser o idóneo nun futuro inmediato. Recuperando a historia… e de Atomé A recuperación da web santacombanamemoria é outro dos obxectivos inmediatos. Esta web é a que alberga toda a recopilación histórica do municipio por medio de fotografías. Este departamento chegou a recopilar e a identificar casa por casa máis de 5.000 fotografías históricas que radiografiaron con detalle a evolución no municipio no sector comercial, banca, empresas de autobuses, talleres, evolución urbanística, conmemoracións relixiosas, persoeiros relevantes coa súa vida e por suposto as festas e a historia do fútbol, entre outros. Dentro dun proxecto da Xunta de Galicia poidose incluir gran parte dese material nunha web pública que no seu momento foi secuestrada por hackers que vendían calzado deportivo falsificado. Na actualidade o dominio está inactivo. Si non é posible recuperalo tentarase de facer unha nova web desde cero. Na mesma liña, a recuperación e dixitalización das viñetas do caricaturisma Atomé será outro proxecto ao que se lle dará impulso, aínda que se pretenden tramitar algún tipo de subvención nun proxecto que se considera moi importante dentro pasado cultural do municipio e de Galicia. O traballo presenta certas dificultades, xa que necesita desplazar a persoal municipal co material necesario, de forma máis ou menos periódica a diferentes organismos e empresas que custodian o material en diferentes cidades para revisar miles de documentos que corresponden a un período duns 20 anos. Só en hemeroteca de prensa é necesario revisar preto de 7.500 exemplares. Nova relacionada Santa Comba, Concello pioneiro en comunicación dixital.


Summary: A do sábado supón a cifra máis baixa dunha semana na que, á agarda dos datos de hoxe, suman xa 74 falecementos.

A Consellaría de Sanidade notificaba onte o falecemento de seis persoas, polo que as vítimas mortais na Galiza son actualmente 1.062. A cifra do sábado é a máis baixa da semana: segunda feira (21), terza feira (15), cuarta feira (15), quinta feira (7) e sexta feira (10). Das seis persoas falecidas, todas tiñan patoloxías previas e tres estaban relacionados con residencias: unha muller de 88 anos, falecida no Complexo Hospitalario Universitario de Santiago (CHUS), mais que procedía da residencia Santa Olalla de Boqueixón; así como un home de 83 anos e unha muller de 89 que finaron na residencia Nosa Señora dos Milagres de Barbadás (Ourense). A lista de persoas falecidas complétase cun home de 77 anos no Complexo Hospitalario Universitario de Ferrol (CHUF), un home de 83 anos no Complexo Hospitalario Universitario A Coruña (Chuac) e un home de 66 anos no CHUS de Santiago.


Summary: Cremos que é compatible apostar por ceder soberanía dende os Estados á Unión Europea e, ao mesmo tempo, poñer couto aos poderes financeiros que apostan por un modelo de orde económica escasamente sostible e nada democrático. Non só é compatible se non que seguramente, tal e como apunta Daniel Cohn-Bendit, a estas alturas da película é a mellor solución que temos.

"Os mercados roubáronlle a soberanía ao Estado Nación e só se poderá restaurar esa soberanía democrática a través de Europa. É a contradición na que vivimos". Daniel Cohn-Bendit. Eurodeputado do Partido Verde Europeo. É Europa o ámbito de referencia onde teremos que procurar as saídas a crise económica e política que vivimos Primeiro. Que non sexa por non repetilo mil veces. É Europa o ámbito de referencia onde teremos que procurar as saídas a crise económica e política que vivimos. Un humilde servidor leva dicindo onde lle deixan xa dende fai anos que constitúe unha tremenda contradición reclamarlle ao vello Estado Nación a cura dunha crise para a cal xa non ten nin mediciñas nin material médico. Efectivamente, a imperfecta construción europea tivo como contrapartida a perda de autonomía dos Estados, particularmente en materia de política macroeconómica. E isto significou que a capacidade para decidir sobre estas cuestións deixou de residir exclusivamente nos pobos que conformaban devanditos Estados. Nada que non souberamos e que non fora xa amplamente analizado dende múltiples prismas, académicos e políticos. Non só acontece que a Unión Europea toma decisións lentas e insuficientes, senón que priman os intereses e as lecturas nacionais das diferentes medidas tomadas Tampouco dicimos nada novo cando afirmamos que este proceso de cesión de soberanía dende os Estados á Unión Europea estivo e está lonxe de ser perfecto. Máis ben o contrario, e un exemplo disto é a forma na que hoxe se toman as decisións na UE, de forma indirecta, sendo os representantes de cada Estado os que ao final teñen a tixola polo mango e polo tanto impoñen a súa particular ideoloxía e tamén o seu poder, evidentemente asimétrico. Deste xeito non só acontece que a Unión Europea toma decisións lentas e insuficientes, senón que priman os intereses e as lecturas nacionais das diferentes medidas tomadas. Na presente situación, en época de vacas fracas, isto vese acentuado e por tanto non é nada raro que xurdan voces cada vez máis fortes que reclaman xa non a parálise do proceso de construción europea senón a volta cara situacións pretéritas, a recuperación da soberanía por parte dos Estados. O caso paradigmático é o que está a acontecer agora no Reino Unido, país que nin sequera é partícipe da moeda común. Falamos dun problema político de primeira magnitude e que se discute en toda Europa, tal e como podemos ler nos xornais que se ocupan de algo máis que dos problemas de provincias. Sería oportuno que tamén dende Galicia tivésemos ben presente este debate e fósemos quen de contribuír, por moi marxinalmente que fora, ao mesmo. Debemos diferenciar este proceso que agocha unha cesión de soberanía imperfecta e incompleta doutro distinto que tamén implicou unha perda de soberanía, e que está estreitamente relacionado coas causas da presente crise económica Segundo. Debemos diferenciar este proceso que agocha unha cesión de soberanía imperfecta e incompleta doutro distinto que tamén implicou unha perda de soberanía, e que está estreitamente relacionado coas causas da presente crise económica. Refírome á perda de capacidades, de soberanía, que veu implícita ao proceso polo cal as economías da nosa contorna se fixeron absolutamente dependentes dos mercados financeiros. Foi este un fenómeno de escala global iniciado xa hai varias décadas e que foi coetáneo (en parte) co de construción europea, pero que responde a causas diferentes, por moito que ás veces viñeran entrelazadas. Dito proceso mudou os patróns de investimento e consumo, sobre todo privados mais nalgúns casos públicos, e alimentou un crecemento con pés de barro, en base ao apalancamento financeiro masivo e descontrolado. Un modelo onde vemos atónitos como as administracións públicas toman medidas con evidentes custes sociais antes de deixar de satisfacer as súas débedas cuns acreedores, os "mercados financeiros" que como é costume impoñen as súas condicións aos debedores. O enorme poder que acumulou o mundo das finanzas constitúe en si mesmo unha perda de soberanía dos pobos e é algo que, ao menos dende unha perspectiva progresista, compre combater O enorme poder que acumulou o mundo das finanzas constitúe en si mesmo unha perda de soberanía dos pobos e é algo que, ao menos dende unha perspectiva progresista, compre combater. Mais, reitero, esta perda de soberanía responde a causas distintas e é de natureza diferente á derivada da construción europea, tal e como evidencia o caso de moitos países afectados por esta crise (e por outras recentes) que, sen embargo, non estiveron inmersos nun proceso de integración rexional. Evidentemente pódese manter unha postura contraria a ambos procesos, pero preséntense entón argumentos diferenciados para tal posición pois do contrario caeremos no simplismo, tantas veces escoitado nestes lares, de que a Unión Europea non é máis que un invento do Neoliberalismo. Dende o noso punto de vista non hai ningunha razón que impida avanzar no proxecto Europeo e ao mesmo tempo loitar por modificar as bases do modelo de regulación do capitalismo global, que nos levou a esta crise económica Terceiro. Dende o noso punto de vista non hai ningunha razón que impida avanzar no proxecto Europeo e ao mesmo tempo loitar por modificar as bases do modelo de regulación do capitalismo global, que nos levou a esta crise económica. Do mesmo xeito que tampouco hai impedimentos para mudar as políticas de austeridade, hoxe imperantes na Unión Europea, cara outras que promovan os estímulos anticíclicos necesarios para recuperar as economías daqueles Estados que por si mesmos xa non poden facelo. Ao contrario, apostar por solucións deste tipo, como numerosas voces apuntan en todo o continente, fai que o reforzo do gobernanza europea sexa en boa medida condición previa e necesaria. Mais isto só se poderá conseguir se os cidadáns europeos son directamente partícipes deste proceso e se solventan así as lagoas democráticas da construción europea. Sen dúbida un reto de enorme transcendencia pois, entre outras cousas, implica mudar o imaxinario colectivo de millóns de cidadáns que pensan nestes eidos en clave de Estado Nación. Para iso vai ser necesario poñer enriba da mesa propostas ambiciosas, como a da elección directa do presidente da Comisión Europea por parte dos cidadáns europeos, tal e como por certo defende aquí no país Compromiso por Galicia. É compatible apostar por ceder soberanía dende os Estados á Unión Europea e, ao mesmo tempo, poñer couto aos poderes financeiros que apostan por un modelo de orde económica escasamente sostible e nada democrático En definitiva, cremos que é compatible apostar por ceder soberanía dende os Estados á Unión Europea e, ao mesmo tempo, poñer couto aos poderes financeiros que apostan por un modelo de orde económica escasamente sostible e nada democrático. Non só é compatible se non que seguramente, tal e como apunta Daniel Cohn-Bendit, a estas alturas da película é a mellor solución que temos. Tamén é posible manter un discurso crítico tanto coas actuais políticas económicas en Europa como co propio proceso seguido de construción Europea, mantendo ao mesmo tempo unha aposta Europeísta. Na crítica ao que foi ou ao que é, cos matices que sexan, atoparémonos case todos. Para entendérmonos agora compre aclarar que queremos para o que debería ser, isto é, para o futuro.


Summary: A lei acumula rexeite tras rexeita en Galiza. Miles de estudantes saíron ás rúas para exixir a retirada das "reválidas franquistas". Pola tarde, decorreron concentracións en cidades e vilas.

A Lomce acumula numerosas protestas, accións, iniciativas e manifestacións de rexeitamento. Esta cuarta feira sumou unha máis, cunha greve e unha xornada de mobilziacións e concentracións que volveu amosar que a ampla maioría da comunidade educativa non quer esta lei á que consideran inxusta e discriminatoria. A greve, convocada polo Sindicato de Estudantes, apoiada pola Plataforma en defensa do ensino públcio e respaldada por diferentes organizacións políticas e sindicais, tivo un importante seguimento nos centros de ensino de secundaria, nomeadamente nos de carácter público. A media mañá, miles de estudantes tomaron parte nas manifestacións que decorreron nas cidades galegas, Vigo, A Coruña, Compostela, Ferrol... Entre as máis numerosas, a da cidade olívica, na que tomaron parte máis de 2.500 persoas segundo medios locais. 'Contras a reválidas franquistas' foi a palabra de orde das mobilizacións, nas que se corearon diferentes lemas, como 'As reválidas que as faga Feijóo', 'A Lomce ao Wertedoiro' ou "Se somos o futuro por que nos dades polo cu'. A xornada contra a Lomce tivo continuidade pola tarde coas concentracións convocadas pola Plataforma galega en defensa do ensino público en diferentes cidades e localidades galegas. Nas mesmas denunciouse as consecuencias da LOMCE e as reválidas no ensino público. Imaxes: GZcontrainfo


Summary: "Moi ben", respondeu un sorprendido presidente perante o regalo de Enda Kenny ao finalizar a comparecencia conxunta perante os medidos.

Unha camisola da selección nacional galega de fútbol gaélico co nome de Rajoy nas costas. Este é o agasallo que o primeiro ministro irlandés, Enda Kenny, fixo ao presidente español após a comparecencia conxunta ante os medios na Moncloa. "Moi ben", deu respondido un sorprendido Mariano Rajoy mentres recollía o galano de mans do mandatario irlandés, país que é berce dun deporte que desde hai seis anos callou en Galiza dun xeito espectacular. De feito, a selección galega estivo este verán en Dublín para disputar o Mundial GAA World Games, tanto co combinado masculino como feminino. Unha participación que Galiza fechou cun terceiro posto masculino e a vitoria na copa Shield, de consolación, da selección feminina.


Summary: Martiño Noriega e Jorge Suárez foron protagonistas no mitin de EnMarea deste mércores en Ferrol. A implicación das candidaturas municipais vai a máis, buscando levar os procesos de transformación ao Congreso e á Xunta de Galicia

"Maio foi só o principio". Así comeza o manifesto de apoio á candidatura de EnMarea que este luns presentaron na Coruña unha trintena de mareas municipais. "Xuntámonos para ratificar o noso compromiso cun proceso de cambio que vai moito máis alá das eleccións municipais, unha primavera longa que se enfronta o 20 de decembro a un novo desafío nas eleccións xerais e que debera culminar o ano próximo desaloxando por fin o PP da Xunta de Galicia", engadía o texto. A implicación das candidaturas locais, das cidades rebeldes, na campaña é clara e vai a máis. Este mércores, en Ferrol, Jorge Suárez -alcalde da cidade naval- e Martiño Noriega -alcalde de Compostela- abriron o mitin de Antón Gómez-Reino e Yolanda Díaz, números un e dous pola provincia da Coruña. Este xoves Noriega continuará a súa ruta no mitin de EnMarea en Vigo (no que intervirán Alexandra Fernández, Ángela Rodríguez e Xosé Manuel Beiras) e o venres, na Coruña, volverá compartir escenario con Gómez-Reino, Díaz e Beiras, nun mitin no que tamén participará o alcalde Xulio Ferreiro. A intervención dos alcaldes do cambio achégalle á campaña de EnMarea o relato do triunfo electoral mesmo en contra da enquisas e dos grandes medios de comunicación. Tamén o da xestión que xa están a realizar e, ligado a isto, o da reacción que espertan nos sectores máis conservadores. O discurso de Noriega estivo inzado de chiscadelas neste sentido: "Jorge: o teu foi o pitillo na bañeira, pero o meu é moito peor: eu seica roubei o Nadal". Tanto Noriega como Suárez salientaron neste senso o "medo" que parece espertar en determinados medios o "éxito" das mareas e o propio crecemento de EnMarea nas enquisas: "Tivemos portadas en contra un e outro día. E, de súpeto, sae o CIS, dálle grupo parlamentario a EnMarea e dis 'pois claro, era por isto'". "Por iso nos teñen medo, o inimigo é terrible e non ten piedade", engadiu o rexedor compostelán. "Jorge: o teu foi o pitillo na bañeira, pero o meu é moito peor: eu seica roubei o Nadal", dixo Martiño Noriega "Estes días sinto responsabilidade porque estamos diante dun desafío histórico. Pero sentimos sobre todo ilusión porque se nota a vontade de cambio, estamos en condicións de provocar un cambio social. E non imos facer a política dos engaravatados, senón a política das necesidades diarias. E sobre todo estamos aquí para cambiar a política", salientou Gómez-Reino no peche do mitin. Unha mensaxe, a do cambio, que foi a máis repetida en todas as intervencións. A mensaxe do cambio foi a máis repetida en todas as intervencións Foino na de Jorge Suárez, que xogaba na casa e destacou sobre todo a difícil situación pola que atravesa a comarca: "A política do PP é a da destrución, a nosa á da recuperación". Tamén na de Yolanda Díaz: "Temos ilusión e esperanza porque sabemos que o cambio está en marcha pero sobre todo, porque sabemos que a maioría social que sodes vós, os traballadores e traballadoras, os desempregados, ides ser os protagonistas deste cambio político que xa está en marcha". Unha apelación ao cambio coa que Díaz fixo tamén un alegato interxeracional: comezou citando a Manuel Amor Deus (histórico sindicalista ferrolán) e as loitas do pasado (que el resumira cun "mereceu a pena") e acabou pedindo o voto das xeracións con máis experiencia para acadar ese cambio de políticas: "Sei que sodes vós os que estades pagando as hipotecas da miña xeración e dos vosos netos. Pero quero transmitirvos esperanza, porque o cambio político está en marcha. E pídovos que o fagades polos vosos fillos, que non van ter as vosas condicións de vida".


Summary: A liga galega de fútbol gaélico viviu esta fin de semana a súa undécima xornada.

Estrela Vermelha na D1 masculina e Ártabros na D2 masculina manteñen liderato nestas categorías da Liga galega de fútbol gaélico após a undécima xornada, disputada a pasada fin de semana. Na liga feminina, as Fillas de Breogán derrotaron as súas competidoras directas, Irmandinhas, e ocupan o primeiro posto. Na D1 o Estrela Vermelha de Compostela acumula 10 puntos, seguido do Irmandinhos da Estrada (7) e de Fillos de Breogán da Coruña, con 7 puntos tamén. Completan a clasificación nesta categoría Mecos do Grove (2) e o Pontevedra, con cero puntos. Na D2 o liderato está en mans de Ártabros, con 10 puntos, que esta fin de semana se impuxeron ao Dorna. O segundo posto é para o Braithreachas (8 ptos), seguidos polos arousáns do Dorna (8) e Herdeiros de Dhais (6). Keltoi de Vigo e Auriense completan a táboa, con 4 e 2 puntos.


Summary: Por volta de 200 persoas tomaron parte no acto organizado por Condado Antifascista.

Unhas 200 persoas tomaron parte esta fin de semana no antigo matadoiro de Mondariz no acto de lembranza e homenaxe aos 6 antifascistas asasinados o 4 de outubro de 1936 nese lugar. "Os asasinados eran naturais de Tomiño e de Tui e foron representantes activos do agrarismo e do republicanismo, varios deles concelleiros", indican desde Condado Antisfascista, convocante da homenaxe. Durante o acto interviron representantes de varios colectivos e dos alcaldes e alcaldesa de Tomiño, Tui e Mondariz, para alén de se inaugurar un monólito do recordo. Domingo Páramos, Manuel Pérez Besada, Francisco Rodríguez Otero, Hipólito Gallego, Manuel Piñeiro, Fernando Estévez e Pérez Besada foron asasinados en Mondariz e os seus corpos acabaron nunha foxa común no Val dos Caídos. Os asasinados tiñan en común, para alén de profesións e diferentes sensibilidades da esquerda, ser nomes relacionados co agrarismo, movemento que en Mondariz tiña especial forza, de aí que a súa escolla para ser asasinados nel polos fraqnuistas poidese responder a un castigo 'exemplarizante'.


Summary: A alcaldesa pídeo dúas semanas despois de permitir que se reinicien os traballos na canteira que hai sobre o xacemento. Contraminacción e AGE exixen a "paralización inmediata" da actividade e enumeran varios requisitos da licenza municipal que incumpre a empresa.

A plataforma Contraminacción, que xunta varias asociacións "contra a minería destrutiva" en Galicia, vén de exixir ao Concello de Triacastela a "paralización inmediata" de calquera actividade na mina a ceo aberto de Cementos Cosmos. O grupo dá "un prazo de 24 horas" para que a alcaldesa de Triacastela, Olga Iglesias Fontal, que tamén é deputada no Congreso en Madrid, "actúe nese sentido en exercicio das súas competencias e evite as actividades ilegais que esta empresa está a realizar". Pero a súa resposta foi volver reclamar un museo para o xacemento arqueolóxico que hai debaixo desta explotación e que pon en perigo a súa conservación. A canteira de Cosmos reiniciou a súa actividade malia varios expedientes en contra e a pesar dos danos que provoca na Cova Eirós A polémica canteira da cementeira reiniciou a súa actividade logo de dez meses parada e tras recibir a licenza municipal e o visto e prace da Xunta malia os expedientes en contra da Confederación Hidrográfica e o Comité Asesor do Camiño e os danos que provoca na Cova Eirós. É a Asociación Socio-Cultural O Iribio, en nome de quen Contraminacción fai a exixencia, quen leva tempo denunciando a situación desta explotación. Pero o pasado día 1 de agosto, a alcaldesa de Triacastela outorgou a devandita licenza municipal. Nese mesmo día, Cosmos reiniciou a súa actividade, "a un ritmo frenético, traballando fins de semana incluídos, mentres o Concello de Triacastela impedía o acceso ao documento da licenza". Pero o colectivo accedeu a el e, segundo di, comprobou como "contén diversos requisitos e condicións de obrigado cumprimento, varios deles previos ao reinicio da actividade, que Cosmos está a incumprir", motivo polo cal demandan a paralización inmediata da actividade. Contraminacción di que a licenza municipal "contén diversos requisitos e condicións que a empresa está a incumprir" Para Contraminacción, o outorgamento desta licenza "é un escándalo", ao tratarse dun procedemento "cheo de irregularidades, ilegalidades, contradicións e indicios de prevaricación, saltando calquera avaliación ambiental, nun lugar onde é unha auténtica barbaridade a autorización dunha explotación mineira". Ante isto, xa anuncia que a decisión "será recorrida", demandando a súa anulación. A alcaldesa de Triacastela pide un museo para a Cova de Eirós que está a danar a mina de Cementos Cosmos A resposta do Concello foi rápida, pero cando menos curiosa. Este mesmo xoves, a alcaldesa de Triacastela, a popular Olga Iglesias, reclamou un museo da prehistoria que sirva para canalizar os achados que os investigadores da Universidade de Santiago fan na Cova de Eirós. É unha proposta que non é a primeira vez que fai pero que reitera agora cando, hai menos de dúas semanas, a administración local concedeu a licenza municipal a Cementos Cosmos para reiniciar a actividade na mina que se sitúa precisamente sobre o xacemento e que provoca graves riscos para este e para as pinturas rupestres do Paleolítico e do Neanderthal que alí hai. Contraminacción lembra que a explotación mineira está fisicamente sobre o xacemento arqueolóxico, danando gravemente o cento de pinturas rupestres debido a filtracións de auga ao ter sido retirada a capa de terra e rocha sobre ela, "ademais de ter destruído xa outra cova similar e ameazar coa destrución física outras tres aínda sen estudar". Salvemos Cabana criticou xa a "dobre moral" da alcaldesa, así como a súa "actitude lamentable" neste conflito. "A licenza municipal foi outurogada sen avaliación ambiental e coa permisividade de Medio Ambiente" A plataforma recorda tamén que esta mina a ceo aberto, cun impacto paisaxístico brutal, "está en plena Rede Natura, no LIC Ancares-Courel, nunha área onde se documentan ducias de especies protexidas e hábitats de altísimo valor". Non obstante, a concesión foi outorgada "sen avaliación ambiental, e agora a licenza municipal tamén é outorgada sen avaliación ambiental, coa permisividade da Consellaría de Medio Ambiente". "Está sobre un cauce fluvial, afectando aínda o Domínio Público Hidráulico tamén doutro río, cun expediente sancionador sen executar por parte da Confederación Hidrográfica Miño-Sil, que inicialmente emitiu informe desfavorável no pasado mes de xuño alertando de mais dunha ducia de ilegalidades, pero que inexplicablemente emitiu o mesmo informe dicindo o mesmo, só que informando favoravelmente no pasado 16 de xullo", explica o colectivo. Do mesmo xeito, e a pesar da modificación en 2012 da delimitación e da área de protección do Camiño de Santiago ao seu paso ao pé desta explotación mineira, o impacto paisaxístico que ten desde el durante moitos quilómetros "é tan brutal que o Comité Asesor do Camiño de Santiago manifesta a incompatibilidade desta actividade extractiva cos valores patrimoniais do Camiño de Santiago, o cal non impediu que Juan Antonio Naveira Seoane, subdirector xeral de Protección do Patrimonio Cultural fixese ouvidos xordos e emitise informe favorável ao outorgamento desta licenza municipal". "Denunciamos o constante e absoluto asoballamento que esta administración ao servizo das empresas mineiras permite, autoriza e até promove, e a destrución irreversível que estas prácticas mafiosas producen", insiste Contraminacción, que acusa destas "desfeitas" á promoción que delas fan "depredadores sen escrúpulos ao servizo na Administración". "É preciso pararlles os pés dunha vez por todas", din. AGE exixe tamén a paralización Tamén AGE reclama a "inmediata paralizaicón da actividade na explotación mineira". Segundo o grupo parlamentario, a actividade "vulnera a legalidade vixente e non garante a protección dos valores paisaxísticos, patrimoniais e ambientais da zona". "É totalmente irregular xa que non se implementaron as condicións ou requisitos de obrigado cumprimento previos á posta en marcha da actividade mineira", di o deputado Antón Sánchez, que destaca que "a licenza outorgouse condicionada, licenza de eficacia condicionada polo tanto". "En consecuencia a empresa non pode dar comezo á súa actividade sen terse acreditado o cumprimento destes condicionantes", asegura. "A actividae vulnera a legalidade vixente e non garante a protección dos valores paisaxísticos, patrimoniais e ambientais da zona", di AGE Por iso, AGE, que critica a "permisividade do Concello coa empresa", presentou unha iniciativa no Parlamento na que insta a Xunta de Galicia á "revisión da licenza municipal outorgada o pasado 1 de agosto, que exime á empresa da realización do Ditame de Incidencia ambiental, baixo o argumento de que non se producen cambios substanciais na explotación", cando en 2008 houbo unha reclasificación da explotación de grupo A a C, o que indiscutiblemente é unha modificación substancial que obriga a que o proxecto pase polo trámite ambiental preceptivo segundo o Decreto 133/2008 no que se ampara o Concello de Triacastela para o outorgamento da licenza, xa que non é de aplicación a Disposición Adicional 2ª de dito Decreto. O deputado Antón Sánchez asegura que "tanto a actuación do Concello coa tramitación chapuceira do expediente como da Xunta de Galicia, poñen en perigo importantísimos valores ambientais, paisaxísticos e patrimoniais do Camiño de Santiago, como se denuncia no informe do Comité Asesor do Camiño, e da Cova de Eirós un importantísimo xacemento arqueolóxico do que o informe da Dirección Xeral de Patrimonio advirte literalmente que esa actividade "implica un risco evidente de destrución e deterioro da Cova de Eirós, un xacemento arqueolóxico único que conserva as primeiras evidencias de arte rupestre paleolítico do noroeste peninsular". Alternativa pide que a Xunta "cumpra coa súa obriga de protexter os intereses dos galegos e revise a licenza municipal" Por todo isto, o grupo de Alternativa Galega de Esquerda exixe a paralización da actividade mineira da empresa en Triacastela así como que o Goberno galego "cumpra coa súa obriga de protexer os intereses de todos os galegos e galegas e leve a cabo de oficio a revisión da licenza municipal". AGE di constatar "unha vez máis" que o PP aposta pola "barra libre para as empresas mineiras a través dun modelo económico terceiromundista".


Summary: O BNG celebrou un encontro en Castro de Rei no que o seu portavoz nacional prometeu acción da Xunta a favor dun prezo xusto do leite "como o BNG fixo antes".

O voceiro nacional do BNG, Guillerme Vázquez, encabezou un encontro da súa organización con gandeir@s celebrado en Castro de Rei, no que asegurou que "a chave para o futuro deste sector só virá da man dun goberno do Bloque, como xa demostramos no seu día, cando con nós se alcanzaron os mellores prezos da historia". "Durante o seu mandato Feijóo non fixo ningún aceno a favor do sector lácteo galego porque o que o PP e o señor Feijóo teñen decidido é abandonar o sector, deixar aos gandeiros aos pés das industrias. As multinacionais do leite pagan prezos máis altos noutras partes do Estado porque o goberno da Xunta, o goberno de Feijóo, non fai presión política", explicou Vázquez. O portavoz do BNG estivo acompañado polo número 1 pola provincia de Lugo, Cosme Pombo, que denunciou o "desleixo do PP co rural galego durante os tres anos e medio do seu goberno, nos que pecharon máis de 3.000 explotacións gandeiras e nos que @s produtor@s quedaron totalmente sen ningún amparo da Xunta, o que derivou nunha gravísima crise de prezos". "Feijóo botou abaixo os contratos homologados do leite que o BNG puxo en marcha dende a Xunta que si eran merecentes de tal nome", recordou. Ana Pontón visita Amio Pola súa parte, a candidata número 1 do BNG pola provincia da Coruña, Ana Pontón, realizou unha visita á Feira de Gando de Amio, acompañada polos concelleiros de Santiago Rubén Cela e Rafael Vilar. Alí, explicou que "o BNG aposta por reactivar o tecido produtivo agrario galego, fronte ás políticas de abandono do PP que provocaron a destrución de miles de explotacións en Galiza". "Esta Feira reflicte a capacidade e a potencialidade que ten o agro galego, pois dende o BNG sempre defendemos o apoio aos sectores produtivos", dixo. "De xeito lamentábel, este sector sofre os recortes e as políticas da UE que limitan a súa capacidade de desenvolvemento. Fronte a isto, a Xunta do PP non mirou polo noso e preferiu o abandonou. Pola contra, no BNG avogamos por por facerlle fronte ao papel que xogan as grandes industrias que baixan os prezos e provocan que moitos dos nosos gandeiros e gandeiras estean traballando por baixo dos custes de produción. Para iso vemos necesario combater a competencia desleal dende as empresas e apostar por poñer Galiza a producir", engadiu Pontón. A candidata nacionalista animou tamén a "adquirir e consumir produtos galegos, pois é unha fórmula de apoio entre tod@s para saír da crise". As súas declaracións tiveron lugar durante unha visita que tamén serviu para que tratantes e gandeir@s agradeceran o apoio do BNG nas mobilizacións contra o peche do mercado de Amio, tal como pretendeu o PP en diversas ocasións.


Summary: A cadea sinalou dunha avaría no control central da televisión mentres desde En Marea achacouse ao controvertido proceso de dixitalización, o que nega a dirección. É o maior corte na emisión en toda a historia da televisión galega.

Unha avaría técnica nun control impediu á TVG emitir ao vivo desde as 7:30 da mañá até pasadas as 13:00 horas. Nese tramo a cadea veuse obrigada a poñer contidos 'enlatados' (gravados). Fontes do persoal confirmaron a Sermos Galiza que nas instalación da TVG houbo "un forte cheiro a queimado" e falan de que a orixe da avaría pode estar "en que queimou a placa dunha matriz". Desde En Marea afirmaron que os "problemas técnicos" proceden do proceso de dixitalización e supoñen o maior corte na emisión en toda a historia da televisión galega. "Antes das 7:30 horas da mañá, a emisión da TVG foi a negro e tardou uns 15 minutos e cando regresou o sinal, volveu con programas gravados e cunha banda de desculpa na que se anunciaba que a programación habitual regresaría en canto se solventasen os problemas técnicos". Porén, desde a dirección afirman que "esta matriz non é un equipo novo, xa que logo a incidencia non está relacionada co proceso de dixitalización que está a vivir a CRTVG e está absolutamente desbotado que calquera clase de problemática laboral interna teña que ver no acontecido. Tamén afirman que a perda de emisión durou 14 segundos. Por mor da avaría a TVG xa no puido emitir esta mañá o informativo "Bos Días". O equipo técnico acondicionou o estudio 5 -que se usa habitualmente para formatos de gran tamaño- para garantir a emisión dos servizos informativos "Galicia Noticias" e "Telexornal Mediodía". 📺⚠ Por motivos técnicos, non podemos ofrecerlles o informativo do 'Bos Días'. En canto poidamos solucionar a avaría, continuaremos coa programación habitual. Pregámoslles desculpas.— TVG (@TVGalicia) 15 de novembro de 2018 Polémica dixitalización O proceso de dixitalización da CRTVG foi albo de críticas durante estes anos tanto de sindicatos, cadro de persoal como forzas da oposición. A dixitalización implementouse, por fin, o pasado 2 de outubro. Máis dun ano despois do calendario previsto e con case un millón de euros de sobrecusto, segundo denunciou hai uns días a deputada socialista Noela Blanco. "900.000 euros de sobrecuste sobre os 15 millóns previstos, incluíndo 75.000 euros en sillas con dúas partidas orzamentarias distintas para o mesmo obxectivo", denunciaba a parlamentar. A socialista criticou que a directiva actual tivese paralizado a dixitalización iniciada durante o goberno de coligazón entre socialistas e nacionalistas, "freando o proceso durante 6 anos ata que foi a última televisión autonómica do Estado en dixitalizarse". Criticou que agardaran "ata que non viron que eramos os últimos de Filipinas e diante das dificultades de repoñer equipos técnicos e material, tratábase de implementalo ou pechar". Seis anos despois, proseguiu, retomaron o proceso de dixitalización logo de "despedir os profesionais" que se estaban facendo cargo, "anulando o acordo coas 3 universidades galegas para desenvolver o sistema e adxudicándolle a Telefónica o novo software pechado, alugado, obrigando a pagar aparte as modificacións e cambios".


Summary: O certame inclúe unha categoría xeral a "Mellor Curta da X edición", dotada con 1.500 euros de galardón no primeiro posto e 750 euros para o segundo, e un apartado específico para centros de ensino.

O Certame de Curtametraxes da Asociación Socio-Pedagóxica Galega abre unha nova convocatoria desta iniciativa destinada a apoiar o audiovisual como forma de comunicación e divulgación da lingua e a literatura galega. As obras a concurso deben interpretar ou explorar calquera texto do acervo galego, de calquera época, desde unha modalidade libre: videocreacións, curtametraxes, videoclips… As curtametraxes teñen que ser inéditas ou estreadas entre o 1 de setembro de 2018 e o 13 de novembro de 2020, data límite para presentar os traballos. A duración debe ser inferior a 30 minutos, créditos incluídos, e o idioma (audio e texto) das obras presentadas será o galego. Cada participante poderá presentar un máximo de tres obras. Catro premios O certame inclúe unha categoría xeral a "Mellor Curta da X edición", dotada con 1.500 euros de galardón no primeiro posto e 750 euros para o segundo. Ademais, existe un apartado específico para centros de ensino cun primeiro premio de 1.000 euros e un segundo de 500. Cada peza só poderá concorrer nunha das seccións. A entidade organizadora nomeará un xurado composto por persoas de recoñecido prestixio no mundo da literatura e do audiovisual, que designará un máximo de tres finalistas en cada categoría. Así mesmo, nomeará unha comisión organizadora encargada de recibir as obras e avaliar a adecuación ás bases. As pezas admitidas a concurso e as finalistas daranse a coñecer a través da web da AS-PG. As gañadoras faranse públicas no acto de entrega de premios que terá lugar en decembro de 2020, cuxa data e lugar tamén serán comunicados por vía online.


Summary: Impuxéronse 13-2 ás canadinas. A selección galega masculina caeu en oitavos fronte a Francia, unha das grandes favoritas, nun disputado encontro no que forzou a prórroga.

Sabor agridoce nesta xornada do Mundial de Irlanda de Fútbol Gaélico. Derrota da selección masculina e vitoria da feminina, que se clasifica para as semifinais. As irmandiñas derrotaron claramente Canadá por un contundente 13-2. Os rapaces da selección galega caeron fronte a unha das grandes favoritas, Francia, mais disputaron un moi bo partido que obrigou a forzar a prórroga e na que os galos tiveron que empregarse a fondo. En 2015 a Gaelic Athletic Association (GAA) creou os xogos mundiais, que nesta terceira edición, Irlanda 2019, reúnen 85 equipos e máis de 1.200 xogadores e xogadoras de todas as partes do mundo. O evento acollerá unha fase "Irish" na que só xogan irlandeses que viven fóra de Irlanda e outra "Native" na que compite Galiza e outras seleccións formadas por deportistas non irlandeses


Summary: Co curso xa comezado nas tres universidades galegas, valoramos coas organizacións estudantís as principais reformas aprobadas polos gobernos galego e español e as súas implicacións para a comunidade universitaria.

@s representantes dos Comités e da Liga estudantil galega, coinciden en que o curso 2012-2013 será "axitado" e sinalan a "elitización" e a "mercantilización" do ensino superior, como as principais consecuencias das reformas desenvolvidas. "Quérese expulsar da univerdidade as fillas e fillos das familias con menos recursos", asevera Daniel Candal, responsábel nacional dos Comités. A aprobación da suba das taxas para as segundas, terzas, cuartas e sucesivas matrículas está a marcar o comezo de curso, cuxo custo para o estudantado galego suporá aproximadamente mil euros máis –de media global. Candal: "Quérese expulsar da univerdidade as fillas e fillos das familias con menos recursos" Así mesmo, "existe un forte descenso das persoas que recibirán bolsa", asegura Candal, após se aprobarenos novos requirimentos exixidos polo ministerio de Educación español, entre os que se sitúa a superación do 90% dos créditos para o mantemento da axuda nos sucesivos cursos. Saleta Chao, voceira da Liga estudantil galega, sinala asemade que se están a "notar os resultados das políticas aprobadas" no curso anterior, entre elas a Normativa de permanencia implantada na USC con que se fixaban parámetros novos para a matrícula. "Está habendo problemas e reclamacións" entre o estudantado ao que se lle impide matricularse nas materias dalgúns cursos. Doutra banda, Candal lembra que, malia prorrogarse a aprobación da Lei do Sistema universitario galego, despois da convocatoria electoral, fican claras cales son as pretensións do Partido Popular no ensino pois, "abren as portas á universidade privada, desprotexen a lingua galega nas aulas e reducen os dereitos do estudantado". Chao: "Están a se notar os resultados das políticas aprobadas" Neste sentido, Candal e Chao valoran a inminente aprobación da lei orgánica para a mellora da calidade do ensino (LOMCE) –que virá a substituír a actual LOE-- como "un retroceso de corenta anos" polo que rexeitan con rotundidade as liñas que propón o borrador presentado hai uns meses polo ministro Ignacio Wert. Asemade, Daniel Candal, asegura que os Comités combatirán a aprobación da nova lei desde o ensino medio, un dos principais afectados pola reforma. As organizacións defenden a mobilización conxuntaOs Comités e a Liga estudantil galega defenden a unidade de acción –que xa mantiveron no pasado curso-- como a estratexia que cómpre seguir nos vindeiros meses e propoñen mobilizacións para o mes de outubro aínda por definir. A complexa realidade que afrontan neste curso académico encamíñaos cara á protesta, quer como folga, quer como concentracións, porén, iniciarán esta semana contactos para definiren os termos en que se rebelarán contras as reformas e os recortes no ensino.


Summary: Dotado con 2.000 euros, poden presentarse até o 25 de febreiro obras inéditas de tema libre, en calquera medio ou soporte, dirixidas ao público infantil

O Concello da Estrada, xunto coa Editorial Galaxia e a Secretaría Xeral de Política Lingüística da Xunta da Galiza, veñen de convocar a primeira edición do Premio Alberte Quiñoi de Álbum Ilustrado, cunha dotación económica de 2.000 euros. Poden optar a el obras inéditas de tema libre, en calquera medio ou soporte, dirixidas ao público infantil. O texto debe estar en lingua galega, seguindo a normativa oficial estabelecida pola Real Academia Galega. Este pode presentarse xa incorporado á parte gráfica ou por separado. Neste senso, enténdese como álbum infantil o conxunto de texto e ilustración, no que escrita e imaxes serán valoradas en conxunto. Os orixinais deben ter unha extensión mínima de 24 páxinas e máxima de 56. O prazo de admisión estará aberto até o 25 de febreiro. De seren dúas ou máis as persoas gañadoras, a contía do gañador repartirase equitativamente entre todas elas. O álbum premiado verá a luz de man de Galaxia. Homenaxe a Manuel García Barros O premio nace co nome de Alberte Quiñoi, unha das personaxes máis populares que creou o maxín do autor estradense Manuel García Barros (1876). Mestre e labrego de Berres (A Estrada), foi fundador e director do xornal El Estradense (1906), onde asinaba co pseudónimo Ken Keirades os seus artigos anticaciquís. Debido ás súas ideas galeguistas e progresistas, tivo problemas coa xustiza, chegando a ser encarcerado en varias ocasións, coincidindo na prisión de Pontevedra con Fernández del Riego en 1955. As Aventuras de Alberte Quiñói viron a luz de maneira póstuma, se ben rematou de escribilas en 1942.


Summary: As táboas en www.futboldacosta.com

O líder da 3ª da Costa, sufríu para vencer nas Fontiñas, e tivo que tirar de calidade para remontar o partido ante un moi bo Nantón.O Outes é o único que o segue dende a distancia, e a xornada foi malísima para o Porteño, que perdeu ante o propio cadro da Serra, e viu como o Comité lle arrebatou os 3 puntos que vencera no campo ante o Seaia pola aliñación indebida de Joseba, que viña do Camariñas pero ao que non lle chegara a tempo o "transfer"… Camelle - Montelouro (1-1) Camelle: Calipo, Ruso, Valiña (Rodri, m.80), Pablo, Ucho, David (Carlos, m.65), Adrián, Paulo (Tedín, m.46), Mario, Felipe e Dido. Montelouro: Marcs Lijo, Dani Sahorta, Pablo, Juan do Sivil (Geiko), Manolo Chouza; Miguel Verán (David), Pesco, Lue, Rapante (Mingos), Riki e Íker (Yeray). Goles: 1-0, m.36: Felipe a pase de Mario; 1-1, m.37: Pesco. Partido marcado por un campo do Rodeiro absolutamente anegado, que se converiu nunha piscina, moi ventada ademais. Deste xeito, pouco fútbol se puido ver no campo camellán, pero si moito balón directo, e moito, moito desgaste físico, nun deses partidos que demostran a intensidade e brega mesmo da 3ª costeira, a peor división do fútbol federado modesto. As ocasións chegaban por erros, esvaróns, malos botes… Os goles chegarían pegados, primeiro Felipe, e despois Pesco tras un esvarón do central local que falla o despexe. Máis do mesmo na segunda, con moita brega e poucas chegadas, para deixar un empate xusto e pelexado.Cómpre destacar a lesión do muradán Juan, e o debut de Geiko, un dos puntais que de seguro subirá o nivel dos de Juan Purrúa. Corcubión - Seaia (1-2) Corcuión: Marcos, Mario, Evaristo, Kamacho, Chiru, Roy (Santi Agulleiro, m.70), Iago Lema, Joaquín, Asier (Rubén, m.45), Gabry e Adán. Seaia: Reca, Parga, Vistas, Iván, Jorge, Toni, Míchel, Loureiro (Quintas, m.55), Dimaga, Raúl,(Pablo, m.60), Sergi (Adrián, m.65). Goles: 0-1, m.10: Toni; 1-1, m.68: Iago Lema; 1-2, m.76: Dimaga. Comezou o partido co cadro de Nito intentando xogar o balón mentres os de Da Silva esperaban atrás buscando as contras. Unha desas chegadas Jorge centra, o balón pega no longueiro e atento Toni empurra á rede. Lema tivo o empate pero o balón saíur á rentes do pau. Na segunda non cambiou o guión, pero o Corcubión chegaba con máis claridade é meta rival, ata conseguir empatar por medio do propio capi Iago Lema. Eran os mellores momentos do Corcubión, porén era o Seaia o que se volvía colocar por diante cun tiro potente de Dimaga, que coa axuda do vento se colaba pola escuadra sen que Marcos puidese facer nada. Apretou o cadro local nos últimos minutos, puidendo acadar o empate pero tamén deixando espazos atrás para que Raúl, Adrián ou Dimaga puidesen ter sentenciado. Nantón - Camariñas (2-3) Nantón: Guille, fran, pasarela, costa, eloy (cachopo, 75) martin(expulsado no 86) david, redondo, cristian, pastor (raul, 80) e Iván. Camariñas: Pablo soule. Olí.moriño.mickael.javi.pablo.nico.barreiro.roi.brandon. Tamén xogaron: Joel, Rodri, Carlos, Brais Alonso e Jesús. Goles: 0-1, m.40: Brandon; 1-1, m.60: Fran; 2-1, m.65: Iván a porta baleira tras un rexeite a tiro de Redondo; 2-2, m.70: Brandon; 2-3, m.83: Javi Antelo remata un centro de Soule. Partido de igual a igual en Fontiñas, cun céspede en mal estado que impediu xogar demasiado o balón. Empezou dominando o Camariñas, pero a defensa dos cabaneses non deixaba ocos. Tiveronos de Berto e Abel un par de achegamentos claros, ata que nunha xogada, Soule gaña por alto, recolle Javi Antelo, un dos mellores xogadores da categoría, que filtra para que Brandon marque o primeiro. Empeza a segunda parte sen un dominador claro, e no minuto 60, Fran, cun gran centro chut, fai o empate. Comeza a apretar máis o Nantón, subindo liñas para facer o segundo. Tiveron que retocar o medio campo os camariñáns para retomar o mando, e quen volve a aparecer foi a a calidade de Javi Antelo, para filtrar un novo pase espectacular que non desaproveita Brandon para facer o empate. No treito final, Soule consegue chegar a liña de fondo e centra para que o propio Javi Bicho remate o terceiro. Quedaban 10 minutos e intentou o Nantón con centros e balóns en longo a Iván e Cristian, pero o marcador non se movería. Ameixenda - Laxe (2-5) Ameixenda: Rubén, Nico, Adrián, Javichu, Esteban, Samuel, Ariel, Gabri, Susiño, Pablo, Ezequiel. Tamén xogaron; Carro, Chapu, Bicho, e José A. Laxe: Eloi, Andrés, Santi, Eloi, Gora, Zurich, Jacinto, Carra, Íñigo, Óscar e Elías. Tamén xogaron: Naya, Dani, Jorge, Manuel e Bieito. Goles: 0-1, m.6: Óscar Toja de cabeza; 0-2, m.12: Óscar Toja tras unha parede; 1-2, m.32: Ezequiel de penalti cometido sobre el mesmo; 1-3, m.36: Zurich; 1-4, m.44: Carra; 2-4, m.70: Chapu de cabeza; 2-5, m.90: Bieito. Nova derrota do Ameixenda, que se está acostumbrado a regalar sempre os 10 ou 15 primeiros minutos dos partidos e ter que ir sempre a remolque. Hoxe, aos 12 minutos xa ganaba o Laxe 2-0 gracias dos goles do mítico veterano óscar Toja, os primeiros dos moitos que seguro vai marcar esta tempada para o cadro de Antelo. Manexaba ben o partido o Laxe non dándolle opcións o Ameixenda ata que no m.32 Ezequiel foi derrubado dentro da área. O propio Ezequiel transformou o penalti. Pero pouco durou a alegría xa que no m.36 o Laxe sacou de forma rápida unha falta, collendo fóra de sitio a defensa para que Zurich marcara o 1-3. O mellor que lle podía pasar o Ameixenda era chegar o descanso sen encaixar máis goles e tratar de recompoñerse para o segundo tempo. Pero Carra facía o cuarto xusto antes do descanso. E na reanudación, xa co partido practicamente resolto, o Laxe pouco a pouco vai cedendo e o Ameixenda empeza a ter oportunidades de gol. Nunha delas, Chapu de cabeza fai o 2-4, m.70. Con 20 minutos por diante, o Laxe empezou a ter certos erros e imprecisións, como a do porteiro no m.75, que o ser presionado despexou mal e o balón chegou a Bicho, que dende o borde da área e a porta baleira mandou fóra o que podía ser o 3-4. Seguíu intentando o Ameixenda pero xa faltaban as forzas. O 2-5 definitivo marcou BIeito de falta directa a escadra xa no desconto. Vitoria xusta, e necesaria, para este Laxe despois dosúltimos partidos, cimentanda nunha gran primeira metade, e nun resultado excesivo na segunda. Porteño - Outes (0-1) Porteño: Josiño, Pejo, Caamaño, Anxo (Campaña, m.81), Manu, Ángel, Porto, Mario Pereira, Vicente (Wii 72'), Joseba (Isma, m.54) e Cachi (Edgar, m.65). Outes: Alex, Jura, Arturo, Pablo (Paulo), Caamaño (Álvaro), Chía, Martín, Iván (Santi), Babu (Veleiro), Simón e Eloy. Goles: 0-1, m.74: Santi. Un dos partidos máis igualados da xornada tivo lugar no complicado céspede da Grixa. As defensas, e as imprecisións, impúñanse, nun partido no que as chegadas ás áreas dábanse por balñons áereos e segundas xogadas. O máis lóxico tería sido uin empate, pero se o Porteño marrou as súas ocasións, o Outes acertou nunha das súas, cando Santi batía por baixo a Josiño. Acabou sufrindo o cadro de Miguel Ramos pois os de Varela aproveitaban cada saque de banda para colgar e colgar balóns á área. As táboas en www.futboldacosta.com